Document ID: 32014R0005

KOMMISSIONENS FORORDNING (EU) Nr. 5/2014
af 6. januar 2014
om ændring af direktiv 2008/38/EF om udarbejdelse af en liste over anvendelsesområder for foder med særlige ernæringsformål
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 767/2009 af 13. juli 2009 om markedsføring og anvendelse af foder, ændring af Europa-Parlamentets og Rådets forordning (EF) nr. 1831/2003 og ophævelse af Rådets direktiv 79/373/EØF, Kommissionens direktiv 80/511/EØF, Rådets direktiv 82/471/EØF, 83/228/EØF, 93/74/EØF, 93/113/EF og 96/25/EF og Kommissionens beslutning 2004/217/EF (1), særlig artikel 10, stk. 5, og
ud fra følgende betragtninger:
(1)
Adskillige ansøgninger om godkendelse blev i overensstemmelse med artikel 32, stk. 2, i forordning (EF) nr. 767/2009 sendt til Kommissionen inden den 1. september 2010 vedrørende opdatering af listen over anvendelsesområder, jf. artikel 10 i forordningen.
(2)
Nogle af disse ansøgninger vedrørte ændringer af betingelserne forbundet med de særlige ernæringsformål »rekonvalescens« for hunde og »stabilisering af den fysiologiske fordøjelse« vedrørende foder, der kan indeholde tilsætningsstoffer i koncentrationer, der er mere end 100 gange højere end det pågældende fastsatte maksimumsindhold, jf. artikel 8, stk. 2, i forordning (EF) nr. 767/2009. De andre ansøgninger vedrører nye særlige ernæringsformål for så vidt angår kravet fastsat i artikel 8, stk. 2, i forordning (EF) nr. 767/2009.
(3)
Desuden har Kommissionen i overensstemmelse med artikel 10 i forordning (EF) nr. 767/2009 modtaget en ansøgning om at tilføje det særlige ernæringsformål »mindskelse af jodindholdet i foder i tilfælde af hyperthyreoidisme« for katte.
(4)
En særlig fodringsmetode er gennem indgivelse af bolus. Generelle krav bør fastlægges til betingelserne forbundet med visse anvendelsesområder for at kunne garantere en hensigtsmæssig og sikker indgivelse af bolus som foder for særlige ernæringsformål.
(5)
Kommissionen har stillet alle ansøgningerne, herunder dossierene, til rådighed for medlemsstaterne.
(6)
Det dokumenteres gennem ansøgningernes dossierer, at særlige sammensætninger af de respektive foderstoffer opfylder de særlige tilsigtede ernæringsformål »rekonvalescens« for hunde, »stabilisering af den fysiologiske fordøjelse« og »mindskelse af jodindholdet i foder i tilfælde af hyperthyreoidisme« for katte, »støtte af forberedelsen af og restitution efter sportspræstationer« for dyr af hestefamilien, »kompensation for utilstrækkelig tilgængelighed af jern efter fødsel« for pattegrise og kalve, »støtte af gendannelsen af hove, klove og hud« for heste, drøvtyggere og svin, »støtte af forberedelsen af østrus og reproduktion« for pattedyr og fugle og »afgivelse over lang tid af sporelementer og/eller vitaminer til græssende dyr« for drøvtyggere med en fungerende vom.
(7)
Desuden viste evalueringen, at de pågældende foderstoffer ikke har negative virkninger for dyrs eller menneskers sundhed, miljøet eller dyrevelfærden. Evalueringen af dossierene omfattede kontrol af, at karakteriseringen »højt indhold af et bestemt fodertilsætningsstof« betød, at der var et væsentligt indhold af det pågældende tilsætningsstof, der er tæt på det relevante fastsatte maksimumsindhold i fuldfoder, men ikke over dette maksimum.
(8)
Ansøgningerne er derfor gyldige, og de særlige ernæringsformål bør opføres på listen over anvendelsesformål, og betingelserne forbundet med de særlige ernæringsformål »rekonvalescens« og »stabilisering af den fysiologiske fordøjelse« bør ændres.
(9)
Direktiv 2008/38/EF bør derfor ændres i overensstemmelse hermed.
(10)
Da der ikke er sikkerhedsmæssige forhold, der nødvendiggør øjeblikkelig gennemførelse af ændringerne for de foderstoffer, der i øjeblikket markedsføres legalt, bør der indrømmes en overgangsperiode, så interesserede parter kan forberede sig på at opfylde de nye krav.
(11)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
Bilag I til direktiv 2008/38/EF ændres som angivet i bilaget til denne forordning.
Artikel 2
Foderstoffer opført i bilaget til nærværende forordning og henvist til i artikel 8, stk. 2, i forordning (EF) nr. 767/2009, der allerede blev markedsført legalt før den 1. september 2010, og som er produceret og mærket før den 27. juli 2014, kan fortsat markedsføres og anvendes, indtil de eksisterende lagre er opbrugt. I tilfælde af at disse foderstoffer anvendes til selskabsdyr, er datoen nævnt i foregående sætning den 27. januar 2016.
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 6. januar 2014.

Labels: 3
17
6